苏轼
虔州八境图八首（〔原无引，据它本补。〕）
《南康八境图》者，太守孔君之所作也，君既作石城，即其城上楼观台榭之所见而作是图也。
东望七闽，南望五岭，览群山之参差，俯章贡之奔流，云烟出没，草木蕃丽，邑屋相望，鸡犬之声相闻。
观此图也，可以茫然而思，粲然而笑，嘅然而叹矣。
苏子曰：此南康之一境也，何従而八乎？所自观之者异也。
且子不见夫日乎，其旦如盘，其中如珠，其夕如破璧，此岂三日也哉。
苟知夫境之为八也，则凡寒暑、朝夕、雨旸、晦冥之异，坐作、行立、哀乐、喜怒之变，接于吾目而感于吾心者，有不可胜数者矣，岂特八乎。
如知夫八之出乎一也，则夫四海之外，诙诡谲怪，《禹贡》之所书，邹衍之所谈，相如之所赋，虽至千万未有不一者也。
后之君子，必将有感于斯焉。
乃作诗八章，题之图上。
坐看奔湍绕石楼，使君高会百无忧。
三犀窃鄙秦太守，八咏聊同沈隐侯。
涛头寂寞打城还，章贡台前暮霭寒。
倦客登临无限思，孤云落日是长安。
白鹊楼前翠作堆，萦云岭路若为开。
故人应在千山外，不寄梅花远信来。
朱楼深处日微明，皂盖归时酒半醒。
薄暮渔樵人去尽，碧溪青嶂绕螺亭。
使君那暇日参禅，一望丛林一怅然。
成佛莫教灵运后，着鞭従使祖生先。
却従尘外望尘中，无限楼台烟雨濛。
山水照人迷向背，只寻孤塔认西东。
烟云缥缈郁孤台，积翠浮空雨半开。
想见之罘观海市，绛宫明灭是蓬莱。
回峰乱嶂郁参差，云外高人世得知。
谁向空山弄明月，山中木客解吟诗。